С у р а й п: Мухха а делахь а, дош дац, Батакъ, вай лелош дерг. ТIехь бедар, когахь мача яц. Даа рицкъа дац, меца, дера бу нах. ХьошалгIа воьдург а долчуьнга коч-хечий доьхий воьду. Iай, аьхка а когашIуьйра лела вайн бераш. Иштта дуй иза? ХIун дика дина Шемала вайна? Паччахьца бо тIом цунна марзбеллехь а, нахана Iаламат базбелла. ЦIийнах-цIарах ваьлла хийла да, ваьлла бевза-безарех, хаьдда безамах-ирсах. Кестта дика дехар ду аьллий имамо цкъа а? ТIом, тIом… кIордийна тIом. Карахь-куьйгахь дац нехан. Къоьлла «къикъ» бохуш бу. Балано сийсадо лаьмнаш. Доьзалш дIауьдуш бу оьрсий болчу. Аларх-бахарх гIуллакх хуьлуш дац. Цхьа Делан лаам, орца хьалха ца далахь, ас ма элира алалахь…